เงินบาทปิดตลาด 32.62/64
ธนาคารกรุงศรีอยุธยา รายงาน เงินบาทปิดตลาดเย็นนี้ 32.62/64 แข็งค่าเล็กน้อยจากช่วงเช้า
8 มิ.ย. 2553

ธนาคารกรุงศรีอยุธยา รายงาน เงินบาทปิดตลาดเย็นนี้ 32.62/64 แข็งค่าเล็กน้อยจากช่วงเช้า
นักบริหารเงินจากธนาคารกรุงศรีอยุธยา เปิดเผยว่า เงินบาทปิดตลาดเย็นนี้ที่ระดับ 32.62/64 บาท/ดอลลาร์ ปรับตัวแข็งค่าจากเปิดตลาดช่วงเช้าที่ระดับ 32.63/65 บาท/ดอลลาร์ ตลาดค่อนข้างนิ่ง และเคลื่อนไหวในกรอบแคบๆ เนื่องจากยังไม่มีปัจจัยใหม่เข้ามากระทบ
"ระหว่างวันเคลื่อนไหวแกว่งตัวในกรอบแคบๆ 32.62-32.65(บาท/ดอลลาร์) ก่อนจะขยับแข็งค่าในช่วงท้ายตลาด ขณะที่ market ในภูมิภาคค่อนข้าง mix...(เงินบาท)อาจอยู่อย่างนี้อีกหลายวันหากไม่มีตัวอื่นพาไป" นักบริหารเงิน กล่าว
ปัจจัยที่ตลาดจับตามองยังเป็นเรื่องปัญหาหนี้เสียของสหภาพยุโรป ซึ่งคงต้องรอดูความคืบหน้าของมาตรการแก้ไขปัญหาดังกล่าว เพราะน้ำหนักของประเด็นในเอเซียยังค่อนข้างน้อย
สำหรับความเคลื่อนไหวของสกุลเงินหลักต่างประเทศช่วงเย็นนี้ เงินเยนอยู่ที่ระดับ 91.41/46 เยน/ดอลลาร์ ปรับตัวแข็งค่าจากระดับ 91.84/88 เยน/ดอลลาร์ ส่วนเงินยูโรอยู่ที่ระดับ 1.1918/1920 ดอลลาร์/ยูโร ปรับตัวอ่อนค่าจากระดับ 1.1954/1955 ดอลลาร์/ยูโร
นักบริหารเงิน คาดว่า วันพรุ่งนี้เงินบาทจะเคลื่อนไหวในกรอบระหว่าง 32.50-32.70 บาท/ดอลลาร์